पर उसदे डर दी बजह दूई ही। पर विमला आई गेई ही। इन्दर गी ओह् पैह्ले कोला किश बदली दी लब्भा दी ही। उसदा चेह्रा बड़ा गम्भीर जे’आ हा ते उ’न्नै बाल घोटियै पिच्छें ब’न्ने दे हे। रिहर्सल बड़ी गम्भीरत कन्नै शुरू होई। रिहर्सल दे दौरान विमला स्क्रिपट दा इक हिस्सा लेइयै इन्दर कोल आई। ओह् नाटक दी इक परिस्थिति गी चंगी-चाली समझना चांह्दी ही। रिहर्सल रुकी गेई। सारे इद्धर-उद्धर होई गे। विमला इन्दर दे इक मूंढे कन्नै जुड़ियै खड़ोती दी ही ते स्क्रिप्ट उ’न्नै अपने ते इन्दर सामने खो’ल्लियै रक्खे दा हा। सीन समझांदे-समझांदे इन्दर गी मैह्सूस होआ जि’यां विमला ने स्क्रिप्ट चंगी चाल्ली दिक्खने दे ब्हाने अपना सिर बल्लें-जे’ई उसदे मूंढे कन्नै जोड़ी दिता होऐ। इन्दर गी इक बारी फ्ही उ’ऐ प्यारी जे’ई मैह्क आई। इन्दर दे साहें दी रफ्तार बदली गेई, धड़कन बधी गेई। पर ओह् बोलदा रे’आ। ओह् चांह्दा हा जे विमला दे भारा दा बैह्म हमेशा लेई बनेआ र’वै। फ्ही विमला ने इक बारी नजरां चुक्कियै इन्दर अ’ल्ल दिक्खेआ। जि’यां सब किश रुकी गेआ। उसदे बाद उ’न्नै अपना सिर किश पल लेई पूरे इतमिनान ते भरोसे कन्नै इन्दर दे मूंढे कन्नै टेकी दित्ता।